দেশে কোনও আইএসআই এজেন্ট যাতে সক্রিয় না থাকেন, তা নিশ্চিত করতে কম মাথা খাটাতে হয় না কেন্দ্রীয় গোয়েন্দাদের। আইএসআই চরদের ধরতে কম পরিশ্রমও করতে হয় না তাঁদের। কিন্তু এবার ঠিত উল্টো ঘটনাটাই ঘটল। দিল্লি বিমানবন্দরে পা দিয়ে, ভারতীয় গোয়েন্দাদের কাছে নিজেই ধরা দিল এক আইএসআই এজেন্ট।
নিজেকে আইএসআই এজেন্ট বলে দাবি করা ৩৮ বছর বয়সি ওই ব্যক্তির নাম মহম্মদ আহমেদ শেখ মহম্মদ রফিক। দুবাই থেকে ইন্ডিয়ান এয়ারলাইন্সের একটি বিমানে দিল্লির ইন্দিরা গাঁধী আন্তর্জাতিক বিমানবন্দরে নামে রফিক। দিল্লি থেকেই কাঠমাণ্ডুর বিমান ধরার কথা ছিল তার। কিন্তু তা না করে বিমানবন্দরে নেমেই সরাসরি সেখানকার হেল্পডেস্কে চলে যায় রফিক। সেখানে কর্তব্যরত কর্মীকে সে বলে, ‘আমি একজন আইএসআই এজেন্ট। কিন্তু আমি আর এই কাজ করতে চাই না। আমি এখন থেকে ভারতেই থাকতে চাই।’
প্রাথমিকভাবে রফিকের কথায় কিছুটা হকচকিয়ে গেলেও হেল্পডেস্কের কর্মী সঙ্গে সঙ্গে বিমানবন্দরের নিরাপত্তার দায়িত্বে থাকা অফিসারদের বিষয়টি জানান। কেন্দ্রীয় গোয়েন্দাবাহিনীর কাছেও খবর যায়। নিজের দাবির স্বপক্ষে পাকিস্তানের পাসপোর্টও দেখায় রফিক। সে দাবি করে, তার কাছে আইএসআই সংক্রান্ত অনেক তথ্যই রয়েছে। যেগুলি সে ভারতীয় গোয়েন্দাদের জানাতে চায়। 
আরও পড়ুন
ভারতে পাকিস্তানি চর ধরা পড়লে কী করা হয় তাদের সঙ্গে? জেনে নিন সত্যিটা
প্রাথমিকভাবে বিমানবন্দরের একটি ঘরে নিয়ে গিয়েই রফিককে জেরা করেন গোয়েন্দা এবং নিরাপত্তার দায়িত্বে থাকা আধিকারিকরা। এর পরেই তাকে একটি অজ্ঞাত জায়গায় নিয়ে যাওয়া হয়। 
একটি সর্বভারতীয় সংবাদ ওয়েবসাইটের দাবি অনুযায়ী, রফিকের ব্যাগের মধ্যে বেশ কিছু কাগজপত্র ছিল যার উপরে আইএসআই-এর প্রতীক ছিল। যদিও এখনই রফিকের সমস্ত দাবি মেনে নিতে রাজি নন কেন্দ্রীয় গোয়েন্দারা। রফিক আদৌ সত্যি কথা বলছে কি না, অতীতে সে ভারতে এসেছে কি না, এই সমস্ত তথ্য খতিয়ে দেখা হচ্ছে। রফিকের সম্পর্কে আরও তথ্য পেতে দুবাই-এ ভারতীয় দূতাবাসের সঙ্গেও যোগাযোগ করেছেন গোয়েন্দারা।